CELEX: 31984L0372
Language: el
Date: 1984-07-03 00:00:00
Title: Οδηγία 84/372/ΕΟΚ της Επιτροπής της 3ης Ιουλίου 1984 για την προσαρμογή στην τεχνική πρόοδο της οδηγίας 70/157/ΕΟΚ του Συμβουλίου περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα

Avis juridique important

|

31984L0372

Οδηγία 84/372/ΕΟΚ της Επιτροπής της 3ης Ιουλίου 1984 για την προσαρμογή στην τεχνική πρόοδο της οδηγίας 70/157/ΕΟΚ του Συμβουλίου περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα  

Επίσημη Εφημερίδα αριθ. L 196 της 26/07/1984 σ. 0047 - 0049 Φινλανδική ειδική έκδοση: Κεφάλαιο 15 τόμος 4 σ. 0205  Ισπανική ειδική έκδοση: Κεφάλαιο 13 τόμος 16 σ. 0032  Σουηδική ειδική έκδοση: Κεφάλαιο 15 τόμος 4 σ. 0205  Πορτογαλική ειδική έκδοση : Κεφάλαιο 13 τόμος 16 σ. 0032 

***** ΟΔΗΓΙΑ ΤΗΣ ΕΠΙΤΡΟΠΗΣ  της 3ης Ιουλίου 1984  για την προσαρμογή στην τεχνική πρόοδο της οδηγίας 70/157/ΕΟΚ του Συμβουλίου περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα  (84/372/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), όπως τροποποιήθηκε τελευταία από την οδηγία 80/1267/ΕΟΚ (2), και ιδίως το άρθρο 11,  την οδηγία 70/157/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα (3), όπως τροποποιήθηκε τελευταία από την οδηγία 81/334/ΕΟΚ (4), και ιδίως το άρθρο 3,  Εκτιμώντας:  ότι, χάρη στην αποκτηθείσα πείρα στο εν λόγω θέμα και λαμβανομένης υπόψη της παρούσας κατάστασης της τεχνολογίας, είναι τώρα δυνατό να τροποποιηθούν ορισμένες προδιαγραφές που αφορούν τη μέθοδο μέτρησης του θορύβου που προκαλείται από ορισμένους τύπους οχημάτων ώστε να προσαρμοστούν καλύτερα στις πραγματικές συνθήκες χρήσης· ότι πρόκειται για οχήματα με υψηλές επιδόσεις καθώς και για οχήματα με αυτόματα κιβώτια ταχυτήτων εφοδιασμένα με χειροκίνητο μοχλό επιλογής·  ότι, ειδικότερα, τα οχήματα με υψηλές επιδόσεις παρουσιάζουν χαρακτηριστικό ενδιαφέρον επειδή κατασκευάζονται με την εφαρμογή των περισσότερο προηγμένων τεχνολογικών λύσεων, που κανονικά προηγούνται των λύσεων οι οποίες, στη συνέχεια, χρησιμοποιούνται στην εν σειρά παραγωγή, έχοντας βελτιστοποιημένα τα στοιχεία και τα χαρακτηριστικά που σχετίζονται με την ενεργητική και παθητική ασφάλεια, με τη ρύπανση του αέρα, με τις ηχητικές οχλήσεις και με την κατανάλωση καυσίμου· ότι, όσον αφορά τη λειτουργία των οχημάτων, η παρούσα μέθοδος μέτρησης για τον προσδιορισμό του αποδεκτού ηχητικού επιπέδου, που έχει σχεδιαστεί για την καταμέτρηση του θορύβου που παράγεται από τα οχήματα κατά τη διάρκεια της χρήσης τους σε κυκλοφορία στην πόλη, δεν δείχνει, σύμφωνα με την πλέον πρόσφατη εμπειρία, την πραγματική χρήση, σε κυκλοφορία στην πόλη των οχημάτων με υψηλές επιδόσεις· ότι οι αναγκαίες τροποποιήσεις για την υπερπήδηση αυτού του εμποδίου και την αντιπροσωπευτικότερη εκτίμηση του θορύβου που παράγεται από τα οχήματα αυτού του τύπου, έχουν ήδη εγκριθεί από την Οικονομική Επιτροπή για την Ευρώπη των Ηνωμένων Εθνών με τον κανονισμό αριθ. 51 της τελευταίας, που τροποποιήθηκε πρόσφατα·  ότι οι διατάξεις της παρούσας οδηγίας είναι σύμφωνες με τη γνώμη της επιτροπής για την προσαρμογή στην τεχνική πρόοδο των οδηγιών για την εξάλειψη των τεχνικών εμποδίων στις συναλλαγές στον τομέα των οχημάτων με κινητήρα,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Το παράρτημα Ι της οδηγίας 70/157/ΕΟΚ, όπως τροποποιήθηκε τελευταία από την οδηγία 81/334/ΕΟΚ, τροποποιείται σύμφωνα με το παράρτημα της παρούσας οδηγίας.  Άρθρο 2  1. Από την 1η Οκτωβρίου 1984, τα κράτη μέλη δεν δύνανται, για λόγους που αφορούν το αποδεκτό ηχητικό επίπεδο και τη διάταξη εξάτμισης:  - ούτε να αρνούνται την έγκριση ΕΟΚ ή τη χορήγηση του εγγράφου που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ ή την έγκριση από εθνικής πλευράς, για έναν τύπο οχήματος με κινητήρα,  - ούτε να απαγορεύσουν την πρώτη θέση σε κυκλοφορία των οχημάτων,  αν το ηχητικό επίπεδο και η διάταξη εξάτμισης του τύπου αυτού οχήματος ή οχημάτων ανταποκρίνονται στις διατάξεις της οδηγίας 70/157/ΕΟΚ, όπως τροποποιείται από την παρούσα οδηγία.  2. Από την 1η Οκτωβρίου 1985, τα κράτη μέλη:  - δεν δύνανται πλέον να χορηγούν το έγγραφο που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ για τύπο οχήματος με κινητήρα, του οποίου το ηχητικό επίπεδο και η διάταξη εξάτμισης δεν ανταποκρίνονται στις διατάξεις της οδηγίας 70/157/ΕΟΚ, όπως τροποποιείται από την παρούσα οδηγία,  - δύνανται να αρνούνται την έγκριση, από εθνικής πλευράς, ενός τύπου οχήματος με κινητήρα, του οποίου το ηχητικό επίπεδο και η διάταξη εξάτμισης δεν ανταποκρίνονται στις διατάξεις της οδηγίας 70/157/ΕΟΚ, όπως τροποποιείται απο την παρούσα οδηγία.  3. Από την 1η Οκτωβρίου 1986, τα κράτη μέλη δύνανται να απαγορεύσουν την πρώτη θέση σε κυκλοφορία οχήματος του οποίου το ηχητικό επίπεδο και η διάταξη εξάτμισης δεν ανταποκρίνονται στις διατάξεις της οδηγίας 70/157/ΕΟΚ, όπως τροποποιείται από την παρούσα οδηγία.  Άρθρο 3  Πριν από την 1η Οκτωβρίου 1984, τα κράτη μέλη θέτουν σε ισχύ τις αναγκαίες διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή.  Άρθρο 4  Η παρούσα οδηγία απευθύνεται στα κράτη μέλη.  Βρυξέλλες, 3 Ιουλίου 1984.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 42 της 23. 2. 1970, σ. 1.  (2) ΕΕ αριθ. L 375 της 31. 12. 1980, σ. 34.  (3) ΕΕ αριθ. L 42 της 23. 2. 1970, σ. 16.  (4) ΕΕ αριθ. L 131 της 18. 5. 1981, σ. 6.   ΠΑΡΑΡΤΗΜΑ  Τροποποιήσεις του παραρτήματος Ι της οδηγίας 70/157/ΕΟΚ  Το σημείο 5.2.2.4.3.2. διαμορφώνεται όπως ακολουθεί:  «5.2.2.4.3.2. Ταχύτητα προσέγγισης  Το όχημα πλησιάζει τη γραμμή ΑΑ' με σταθερή ταχύτητα που αντιστοιχεί στη χαμηλότερη από τις δύο ακόλουθες ταχύτητες:  - ταχύτητα που αντιστοιχεί σε ταχύτητα περιστροφής του κινητήρα ίση με τα τρία τέταρτα της ταχύτητας (S) στην οποία ο κινητήρας αναπτύσσει τη μέγιστη ισχύ του·  - 50 χλμ/ώρα.  Αν όμως υπάρξει, κατά τη δοκική, παλινδρόμηση με συμπλεγμένη την πρώτη σχέση μετάδοσης της κίνησης (πρώτη ταχύτητα), στην περίπτωση οχημάτων εφοδιασμένων με αυτόματο κιβώτιο ταχυτήτων με περισσότερες από δύο ξεχωριστές σχέσεις, η διαδικασία δοκιμής μπορεί να είναι μία από τις ακόλουθες, κατ' επιλογή του κατασκευαστή:  - είτε αύξηση της ταχύτητας του οχήματος V μέχρι μία μέγιστη ταχύτητα 60 χλμ/ώρα ώστε να αποφευχθεί αυτή η παλινδρόμηση,  - είτε διατήρηση της ταχύτητας V στα 50 χλμ/ώρα, με παράλληλη μείωση της τροφοδότησης σε καύσιμο του κινητήρα το πολύ έως 95 % της αναγκαίας παροχής για την ανάπτυξη της πλήρους ισχύος. Η συνθήκη αυτή θεωρείται πληρούμενη:  - στην περίπτωση κινητήρων ελεγχόμενης ανάφλεξης όταν η γωνία ανοίγματος του κινητού διαφράγματος του αναμικτήρα (πεταλούδα του καρμπυρατέρ) είναι 90 % και  - στην περίπτωση κινητήρων ανάφλεξης με συμπίεση, όταν η μετατόπιση του οδοντωτού κανόνα (κρεμαγιέρας) της αντλίας έγχυσης περιορίζεται στο 90 % της διαδρομής του.  Στην περίπτωση που το όχημα είναι εξοπλισμένο με αυτόματο κιβώτιο ταχυτήτων χωρίς χειροκίνητο μοχλό επιλογής, το όχημα δοκιμάζεται σε διάφορες ταχύτητες προσέγγισης: 30, 40 και 50 χλμ/ώρα ή στα τρία τέταρτα της μέγιστης ταχύτητας σε δρόμο αν η τιμή αυτή είναι πιο χαμηλή. Πρέπει να επιλεγεί η συνθήκη κάτω από την οποία επιτυγχάνεται το μέγιστο ηχητικό επίπεδο.»  Το σημείο 5.2.2.4.3.3.1.1. διαμορφώνεται όπως ακολουθεί:  «5.2.2.4.3.3.1.1. Τα οχήματα των κατηγοριών Μ1 και Ν1 που είναι εξοπλισμένα με κιβώτιο που έχει το πολύ τέσσερις σχέσεις μετάδοσης για εμπρόσθια κίνηση (τέσσερις ταχύτητες), δοκιμάζονται στη δεύτερη σχέση (δεύτερη ταχύτητα). Τα οχήματα των κατηγοριών αυτών, που είναι εξοπλισμένα με κιβώτιο που έχει περισσότερες από τέσσερις σχέσεις μετάδοσης εμπρόσθιας κίνησης, δοκιμάζονται διαδοχικά στη δεύτερη και στην τρίτη σχέση. Λαμβάνονται υπόψη μόνο οι σχέσεις συνολικής μετάδοσης που προορίζονται για κανονική χρήση σε δρόμο. Πρέπει να υπολογίζεται ο αριθμητικός μέσος όρος των ηχητικών επιπέδων που μετρούνται για καθεμία από αυτές τις δύο συνθήκες. Εντούτοις, τα οχήματα της κατηγορίας Μ1 που έχουν περισσότερες από τέσσερις σχέσεις μετάδοσης εμπρόσθιας κίνησης και είναι εξοπλισμένα με κινητήρες που αναπτύσσουν μέγιστη ισχύ ανώτερη από 140 kW και στα οποία η επιτρεπόμενη σχέση μέγιστης ισχύος/μέγιστης μάζας είναι μεγαλύτερη από 75 kW/τόνο, δοκιμάζονται μόνο στην τρίτη σχέση μετάδοσης της κίνησης (τρίτη ταχύτητα), με την προϋπόθεση ότι η ταχύτητα με την οποία το οπίσθιο μέρος του οχήματος διέρχεται τη γραμμή ΒΒ' με συμπλεγμένη την τρίη σχέση είναι μεγαλύτερη από 61 χλμ/ώρα.»  Το σημείο 5.2.2.4.3.3.2. διαμορφώνεται όπως ακολουθεί:  «5.2.2.4.3.3.2. Αυτόματο κιβώτιο ταχυτήτων με χειροκίνητο μοχλό επιλογής. Η δοκιμή πραγματοποιείται με το μοχλό επιλογής στη θέση που υποδεικνύει ο κατασκευαστής για «κανονική» οδήγηση. »